Onderwyser pik op my kind - Jou Gesin | Solidariteit WêreldJou Gesin | Solidariteit Wêreld | Page 3
Tuis › Artikels › Onderwyser pik op my kind
Onderwyser pik op my kind
Jou kind noem na skool dat hy dink sy onderwyser hou nie van hom nie. Dit kan moontlik net 'n misverstand wees, maar dit kan ook die waarheid wees. Moet nie jou kind se woorde afmaak as niks, en hom laat voel dat jy nie aan sy kant is nie. Indien sy onderwyser hom aanhoudend laat sleg voel of dalk selfs afknou, moet hy die vrymoedigheid hê om met jou daaroor te kan praat.
Moet egter ook nie dadelik in jou kar spring en die onderwyser gaan konfronteer nie. Bly kalm en vra jou kind deeglik uit. Sorg dat jy al die feite het, en onderskei so of hierdie 'n geval van onderwyser-afknouery is of nie. 'n Kind kan soms noem dat sy onderwyser lelik met hom is, maar wanneer jy hom mooi daaroor uitvra, is dit omdat sy byvoorbeeld van hom verwag om sy huiswerk te doen. Laat hom elke gebeurtenis uiteensit met soveel dialoog en beskrywing as moontlik. Jy is die speurder wat alle motiewe goed moet ondersoek.
Soms is die probleem eenvoudig persoonlikheidsverskille. Jou kind en die onderwyser kom net nie oor die weg nie. In so 'n geval is dit goed om jou kind te leer dat hy soms met mense sal moet saamwerk, selfs al hou hy nie van hulle nie. Laat hom egter steeds verstaan dat jy lief is vir hom, en hom ondersteun.
Indien jy voel dat die onderwyser wel op jou kind pik, kan jy 'n afspraak met haar maak. Bly professioneel en kalm wanneer jy met haar gaan praat, en moenie jou kind saamvat nie. Onthou dat elke saak twee kante het, en jy dalk die onderwyser se kant van die saak sal insien. Sy is dalk nie bewus daarvan dat jou kind ongelukkig is nie, en sal dan bly wees dat jy met haar kom praat het. Jy is ook nie daar om haar van enigiets te beskuldig nie; jy is daar om saam met haar na 'n oplossing te soek.
Moet ook nie weier om te erken as jou kind dalk leuens vertel het nie. Geen kind is perfek nie, en almal maak soms foute.
Indien haar optrede egter wel die probleem is en daar nie 'n verbetering is na die afspraak nie, kan jy 'n e-pos aan die skoolhoof stuur waarin jy alles verduidelik. Hy mag dalk 'n afspraak met jou maak om die probleem te bespreek. Hou alle kommunikasie sodat jy later daarna kan verwys.
Indien jou kind steeds 'n afknouery ervaar, kan jy vra dat hy na 'n ander klas toe geskuif word.
Soms is die skoolhoof nie bereid om enigiets aan die situasie te doen nie. Jy kan dan met die onderwysdepartement in verbinding tree. Dit kan egter 'n uitgerekte proses word, en 'n skuif na 'n ander skool kan die enigste onmiddellike oplossing wees.
Jou kind se langtermyn geestelike welstand is jou hoogste prioriteit. Ondersteun hom. Hy mag dalk sleg voel en glo dat hy moeilikheid veroorsaak. Laat hom verstaan dat dit goed is dat hy nie stilgebly het nie.